
[bookmark: TextBodyBegin]Europski parlament,
–	uzimajući u obzir svoje prethodne rezolucije o Sudanu,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da sukob između sudanskih oružanih snaga (SAF) i snaga za brzu potporu (RSF) traje od travnja 2023., pri čemu se obje strane bore za kontrolu nad Sudanom i njegovim resursima;
B.	budući da je zbog sukoba prisilno raseljeno 13 milijuna ljudi; budući da je gotovo dvije trećine stanovništva Sudana, uključujući 16 milijuna djece, prijeko potrebna humanitarna pomoć, dok je zdravstveni sustav u velikoj mjeri u kolapsu; budući da se ometa pružanje humanitarne pomoći, čime se dodatno pogoršava nesigurnost opskrbe hranom, pothranjenost i širenje bolesti;
C.	budući da UNICEF izvješćuje da je silovanje kao ratno oružje postalo šokantno uobičajeno, pri čemu su posebno ugrožena djeca te da je otprilike 12,1 milijuna ljudi u opasnosti od rodno uvjetovanog nasilja, uključujući silovanje i prisilni brak; budući da je od početka 2024. prijavljen 221 slučaj silovanja djece;
1.	poziva sve strane da odmah prekinu neprijateljstva, pronađu sporazumno rješenje i ispune svoje obveze u okviru Deklaracije iz Džede;
2.	ističe da je hitno potrebno civilima omogućiti pravedan pristup humanitarnoj pomoći; poziva sve strane da osiguraju siguran, pravodoban i neometan pristup humanitarnim akterima, uključujući Svjetski program za hranu;
3.	oštro osuđuje neselektivne napade na civile i rašireno seksualno nasilje nad ženama i djecom koje su počinili SAF i RSF; potiče sve strane da zaustave ta strašna djela i ratne zločine, uključujući silovanje djece; naglašava da preživjelim osobama treba pružiti potporu, uključujući zdravstvenu skrb, liječenje i psihosocijalnu potporu, kao i usluge u području spolnog i reproduktivnog zdravlja; zahtijeva da se počinitelji privedu pravdi;
4.	apelira na sudanske vlasti i sve zaraćene frakcije da poštuju međunarodno humanitarno pravo i prekinu novačenje i iskorištavanje djece vojnika;
5.	potiče Vijeće da donese ciljane mjere i sankcije protiv subjekata i zapovjednika odgovornih za teška kršenja ljudskih prava, uključujući Abdela Rahima Hamdana Dagala, Mohameda Hamdana „Hemedtija” Dagala i Abua Aqlu Keikela;
6.	apelira na Vijeće i Komisiju da poduzmu mjere protiv svih aktera koji krše embargo na oružje koji je UN proglasio za regiju Darfur te da podrže širenje tog embarga na cijeli Sudan;
7.	potiče EU i njegove države članice da podrže istragu Međunarodnoga kaznenog suda o genocidu, ratnim zločinima i zločinima protiv čovječnosti u Darfuru te da podrže rad misije UN-a za utvrđivanje činjenica u Sudanu, uključujući njezin potpun pristup toj zemlji; potiče UN, Afričku uniju i druge regionalne organizacije da podrže raspoređivanje pouzdane misije za zaštitu civila, praćenje ljudskih prava i istraživanje seksualnog nasilja;
8.	poziva EU i države članice da povećaju humanitarnu pomoć u Sudanu i susjednim zemljama, da financiraju potporu osobama koje su preživjele seksualno nasilje i da nastave financirati lokalne programe otpornosti i zaštite, osiguravajući prava žena i djece te rodnu ravnopravnost;
9.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije /Visokoj predstavnici Unije, sudanskim vlastima, Afričkoj uniji, glavnom tajniku Ujedinjenih naroda i Panafričkom parlamentu.

